**NACRT - ZA SAVJETOVANJE S JAVNOŠĆU**

Na temelju članka 35. stavak 1. točka 1. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19), i članka 36. stavak 1. podstavak 2. Statuta Grada Novske („Službeni vjesnik“ broj: 24/09, 47/10, 29/11, 3/13, 8/13, 39/14, 4/18 i 15/18 -Ispravak), Gradsko vijeće Grada Novske na 27. sjednici održanoj dana -----.veljače 2020. godine donijelo je

**S T A T U T A R N U O D L U K U**

**o izmjenama i dopunama Statuta Grada Novske**

**Članak 1.**

U Statutu Grada Novske („Službeni vjesnik“ Grada Novske broj: 24/09, 47/10, 29/11, 3/13, 8/13, 39/14, 4/18 i 15/18 - Ispravak), u članku 19. riječi „središnjeg tijela državne uprave nadležnog za poslove lokalne i područne (regionalne) samouprave“ zamjenjuju se riječima, „ tijela državne uprave nadležna za poslove lokalne i područne (regionalne) samouprave“.

**Čanak 2.**

U članku 22., stavak 5. riječi „središnje tijelo državne uprave nadležno za poslove lokalne i područne samouprave“ u određenom broju i padežu zamjenjuju se riječima „tijelo državne uprave nadležno za poslove lokalne i područne (regionalne) samouprave“ u odgovarajućem broju i padežu.

**Članak 3.**

U članku 29. riječi „središnje tijelo državne uprave nadležno za poslove lokalne i područne (regionalne) samouprave i Ured državne uprave u Sisačko-moslavačkoj županiji“ zamjenjuju se riječima „tijela državne uprave nadležna za poslove lokalne i područne (regionalne) samouprave“.

**Članak 4.**

U članku 46. stavak 3. podstavak 10.a postaje podstavak 11., dosadašnji podstavci 11. do 27. postaju podstavci 12. do 28., u podstavku 25. riječ „poslovima“ zamjenjuje se riječima „povjerenih poslova“, a u stavku 6. riječi „podstavka 10.a“ zamjenjuje se riječima „podstavka 11.“.

**Članak 5.**

U članku 47., iza stavka 1. dodaje se stavak 2. koji glasi:

(2) Gradonačelnik je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

**Članak 6.**

U članku 49. stavku 1. podstavku 1. riječi „predstojnika ureda državne uprave u županiji“ zamjenjuju se riječima „ nadležno tijelo državne uprave u čijem je djelokrugu opći akt“.

**Članak 7.**

Članak 62. stavak 1. mijenja se i gasi:

„(1) Za obavljanje poslova iz samoupravnog djelokruga Grada, utvrđenih zakonom i ovim Statutom, kao i za obavljanje povjerenih poslova državne uprave, ustrojavaju se upravna tijela.

**Članak 8.**

Članak 98. mijenja se i glasi:

„(1) Upravna tijela Grada u izvršavanju općih akata Gradskog vijeća donese pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

(2) Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu županije.

(3) Upravna tijela Grada u obavljanju povjerenih poslova državne uprave rješavaju u upravnim stvarima u prvom stupnju.

(4) Protiv pojedinačnih akata iz stavka 3. ovog članka koje donose upravna tijela Grada u obavljanju povjerenih poslova državne uprave može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

 (5) Odredbe ovog članka odnose se i na pojedinačne akte koje donose pravne osobe kojima je odlukom Gradskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Grada.“

**Članak 9.**

Članak 100. mijenja se i glasi:

„(1)Nadzor zakonitosti općih akata koje u samoupravnom djelokrugu donosi Gradsko vijeće obavljaju nadležna tijela državne uprave, svako u svom djelokrugu, sukladno posebnom zakonu“.

(2) Predsjednik Gradskog vijeća dužan je dostaviti Statut, Poslovnik, proračun i druge opće akte nadležnom tijelu državne uprave u čijem je djelokrugu opći akt zajedno s izvatkom iz zapisnika koji se odnosi na postupak donošenja općeg akata propisan statutom i poslovnikom, u roku 15 dana od dana donošenja općeg akta.

(3) Predsjednik Gradskog vijeća dužan je bez odgode akte iz stavka 2. ovog članka dostaviti gradonačelniku.“

**Članak 10.**

Ova Statutarna odluka stupa na snagu osmi dana od dana objave u „Službenom vjesniku“ Grada .

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

KLASA: 012-03/20-01/1

URBROJ: 2176/04-01-20-1

Novska, \_\_\_\_\_veljače 2020.

 Predsjednik

 Ivica Vulić

**OBRAZLOŽENJE UZ NACRT STATUTARNE ODLUKE**

**O IZMJENAMA I DOPUNAMA STATUTA GRADA NOVSKE**

1. **PRAVNI TEMELJ:**

Zakon o lokalnoj i područnoj (regionalnoj) samoupravi („Narodne novine“ 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) i Statut Grada Novske („Službeni vjesnik“ Grada Novske 24/09, 47/10, 29/11, 3/13, 8/13, 39/14, 4/18, 15/18-ispravak). Člankom 36. stavak 2. Zakona o lokalanoj i područnoj (regionalnoj) samoupravi, propisana je nadležnost predstavničkog tijela - Gradskog vijeća za donošenje Statuta Grada kao i njegovih izmjena i dopuna.

1. **OBRAZLOŽENJE**

Reformom države uprave donesen je novi Zakon o sustavu državne uprave („Narodne novine“ broj 66/19) te je u skladu s istim izmijenjeno niz drugih zakona, među kojima i Zakon o lokalnoj i područnoj (regionalnoj) samoupravi („Narodne novine“ broj 98/19.) U prijelaznim i završnim odredbama navedenog Zakona utvrđena je obveza županijama, gradovima i općinama da usklade statute i druge opće akte u roku od 60 dana od dana stupanja na snagu predmetnog Zakona. Zakon je stupio na snagu i primjenjuje se od 1. siječnja 2020. godine.

Zakonske promjene koje su ugrađene u Nacrt Statuta odnose na sljedeće:

* Kako prestaju s radom uredi državne uprave u županijama, ovlast nadzora zakonitosti općih akata jedinica lokalne samouprave koje je do 1. siječnja 2020. godine obavljalo to tijelo, prelazi na nadležna tijela državne uprave u čijem je djelokrugu opći akt koji je donijelo Gradsko vijeće, sukladno posebnom zakonu.
* Određeno je da je Predsjednik Gradskog vijeća dužan dostaviti Statut, Poslovnik i dr. opće akte nadležnom tijelu državne uprave u čijem je djelokrugu opći akt koji se donosi, zajedno s izvatkom iz zapisnika koji se odnosi na postupak donošenja općeg akta propisan statutom i poslovnikom u roku 15 dana od dana donošenja općeg akta te da je bez odgode dužan tu dokumentaciju i opći akt dostaviti i gradonačelniku.
* Dosadašnji termin „središnje tijelo državne uprave“ u određenom broju i padežu zamjenjuje se izrazom „tijelo državne uprave“ u odgovarajućem broju i padežu jer Zakon o sustavu državne uprave, više ne utvrđuje dosadašnju podjelu na središnja i prvostupanjska tijela državne uprave, već rabi jedinstven termin „tijela državne uprave“.
* Termin „Poslovi državne uprave koji su preneseni na tijela jedinica lokalne samouprave“ zamjenjuju se terminom „Povjereni poslovi državne uprave koje obavljaju upravna tijela jedinice lokalne samouprave“.
* Utvrđeno je odgovornost gradonačelnika za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.
* Utvrđeno je da upravna tijela jedinice lokalne samouprave u obavljanju povjerenih poslova državne uprave rješavaju u prvom stupnju te da se protiv pojedinačnih akata u prvom stupnju može izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje te da se te zakonske odredbe odnose i na pojedinačne akte koje donose pravne osobe kojima je odlukom Gradskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Grada.“
* Izvan konteksta zakonskih promjena, predlaže se ažuriranje članka 46. stavak 3., radi uočene pogreške u označavanju podstavaka. (Članak 4. Nacrta)

Prijedlog Statutarne odluke o izmjenama i dopunama Statuta, nakon javne rasprave, upućuje se u daljnju proceduru, radi donošenja u zakonskom roku .

**Upravni odjel za društvene djelatnosti, pravne poslove i javnu nabavu**

 **Pročelnica**

 **Sonja Marohnić-Horvat, dipl. iur.**

 PRIJEDLOG

Na temelju članka 15. stavka 2. Zakona o javnoj nabavi („Narodne novine“ broj 120/16) i članka 36., stavak 1., alineja 21. Statuta Grada Novske ("Službeni vjesnik" broj 24/09, 47/10, 29/11, 3/13, 8/13, 39/14, 4/18, 15/18-ispravak), Gradsko vijeće Grada Novske na 26. sjednici održanoj 16. prosinca 2019. godine donijelo je

**PRAVILNIK**

**O IZMJENI I DOPUNI PRAVILNIKA**

**O POSTUPKU JEDNOSTAVNE NABAVE**

**Članak 1.**

U Pravilniku o postupku jednostavne nabave („Službeni vjesnik“ broj 28/17 i 64/18) iza članka 1. dodaju se članci 1.a i 1.b koji glase:

 *„ Članak 1.a*

*Naručitelj može, izravnim ugovaranjem nabave s gospodarskim subjektom i bez prethodno provedene procedure utvrđene ovim Pravilnikom, provoditi nabavu s gospodarskim subjektima po vlastitom izboru u sljedećim slučajevima:*

* *kada zbog tehničkih ili umjetničkih razloga ili razloga povezanih sa zaštitom isključivih prava, uključujući prava intelektualnog vlasništva ugovor može izvršiti samo određeni gospodarski subjekt,*
* *kada se nabavljaju: javnobilježničke usluge, odvjetničke usluge, zajmovi i krediti, zdravstvene usluge, socijalne usluge, usluge obrazovanja, konzervatorske usluge, usluge vještaka, hotelske usluge, restoranske usluge, usluge cateringa, konzultantske usluge, usluge prevođenja, usluge objave općih i drugih akata u službenom glasilu, knjige, programski materijali namijenjeni za audiovizualne medijske usluge ili radijske medijske usluge, termini radiotelevizijskog ili programskog emitiranja koji se sklapaju s pružateljima audiovizualnih ili radijskih medijskih usluga te goriva za motorna vozila, agregat i sl.*
* *za radove i usluge koje se povjeravaju gradskom komunalnom društvu,*
* *za dodatne radove koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje, pod uvjetom da se ugovor sklopi s gospodarskim subjektom koji izvršava osnovni ugovor te da ukupna vrijednost ugovora ne prijeđe prag za javnu nabavu male vrijednosti,*
* *za dodatne usluge koje nisu bile uključene u početni projekt niti u osnovni ugovor, ali su zbog nepredviđenih okolnosti postale nužne, pod uvjetom da se ugovor sklopi s gospodarskim subjektom koji izvršava osnovni ugovor te da ukupna vrijednost ugovora ne prijeđe prag za javnu nabavu male vrijednosti,*
* *za dodatne isporuke robe od dobavljača iz osnovnog ugovora ako bi promjena dobavljača obvezala javnog naručitelja da nabavi robu koja ima drugačije tehničke značajke što bi rezultiralo nesukladnošću ili nerazmjernim tehničkim poteškoćama u radu i održavanju,*
* *kada u postupku jednostavne nabave nije dostavljena nijedna ponuda, a postupak nabave se ponavlja,*
* *za nabavu robe zbog posebnih okolnosti ili po posebnim uvjetima,*
* *kod provedbe nabave koja zahtijeva žurnost te u ostalim opravdanim slučajevima po odluci naručitelja.*

*U slučaju nabava iz prethodnog stavka, naručitelj nabavlja robu, usluge i radove temeljem ugovora, jedne ili više narudžbenica ili drugog odgovarajućeg dokumenta, ovisno o specifičnostima predmeta nabave.*

*Članak 1.b*

*Ovaj Pravilnik ne primjenjuje se na nabave koje spadaju pod poseban režim nabave ili za projektne natječaje koji se provode po posebnim zakonima.“*

**Članak 2.**

Podnaslov 1. iznad članka 3. mijenja se i glasi:

*„1. Jednostavna nabava procijenjene vrijednosti manje od 50.000,00 kuna“*

**Članak 3.**

Članak 3. mijenja se i glasi:

*„Nabavu roba, usluga i/ili radova procijenjene vrijednosti manje od 50.000,00 kn pokreće nadležni upravni odjel (dalje: Upravno tijelo).*

*Za nabavu iz prethodnog stavka Upravno tijelo pribavlja ponudu od jednog gospodarskog subjekta.*

*Na temelju dostavljene ponude, ukoliko ista ima sve propisane elemente pravovaljane ponude službenik popunjava narudžbenicu, dostavlja je na potpis nadležnom pročelniku, odnosno gradonačelniku ili zamjeniku gradonačelnika ako je nabava od njih inicirana te je dostavlja ponuditelju ili se s ponuditeljem zaključuje ugovor o jednostavnoj nabavi.*

*Za nabavu iz ovog članka, naručitelj zaključuje ugovor ili izdaje jednu, odnosno više narudžbenica s jednim ili više gospodarskih subjekata (u slučaju ako se istovrsna roba, radovi ili usluga nabavlja više puta tijekom godine).*

*U slučaju da je cijena dostavljene ponude jednaka ili veća od 50.000,00 kuna, Upravno tijelo dužno je provesti postupak za jednostavnu nabavu procijenjene vrijednosti jednake ili veće od 50.000,00 kuna. „*

 **Članak 4.**

Podnaslov 2. iznad članka 4. mijenja se i glasi:

 *„ 2. Jednostavna nabava robe, usluga i radova procijenjene vrijednosti jednake ili veće od 50.000,00 kuna, a manje od 200.000,00 kuna“*

**Članak 5.**

Članak 4. mijenja se i glasi:

*„Nabavu procijenjene vrijednosti jednake ili veće od 50.000,00 kuna, a manje od 200.000,00 kuna provodi Upravno tijelo slanjem Zahtjeva za dostavu ponude (dalje: Zahtjev). „*

**Članak 6.**

U članku 5. stavak 4. mijenja se i glasi:

*„Po zaprimanju ponude, ukoliko ista ispunjava tražene uvjete, čelnik Upravnog tijela dostavlja pripremljeni ugovor o nabavi na potpis gradonačelniku.“*

**Članak 7.**

Članak 6. mijenja se i glasi:

*„Upravno tijelo može Zahtjev uputiti i na više adresa gospodarskih subjekata, a u tom slučaju dužno je postupati po pravilima za jednostavnu nabavu procijenjene vrijednosti jednake ili veće od 200.000,00 kuna, a manje od 500.000,00 kuna.“*

**Članak 8.**

Članak 7. mijenja se i glasi:

*„Ako je vrijednost ponude za nabavu radova jednaka ili veća od 200.000,00 kuna Upravno tijelo neće razmatrati dostavljenu ponudu, nego će postupiti po pravilima za provedbu postupka jednostavne nabave radova procijenjene vrijednosti jednake ili veće od 200.000,00 kuna, a manje od 500.000,00 kuna.“*

**Članak 9.**

Podnaslov 3. iznad članka 8. mijenja se i glasi:

*„ 3. Jednostavna nabava radova procijenjene vrijednosti jednake ili veće od 200.000,00 kuna, a manje od 500.000,00 kuna.“*

**Članak 10.**

U članku 9. stavak 2. briše se.

Dosadašnji stavak 3. postaje stavak 2.

**Članak 11.**

Glava IX. i članak 27. brišu se.

**Članak 12.**

Ovaj Pravilnik o izmjenama i dopunama Pravilnika o postupku jednostavne nabave stupa na snagu osmog dana od dana objave u „Službenom vjesniku“ Grada Novske.

SISAČKO-MOSLAVAČKA ŽUPANIJA

GRAD NOVSKA

 GRADSKO VIJEĆE

KLASA: 406-09/19-01/

URBROJ: 2176/04-01-19-1

Novska, 16. prosinca 2019.

 PREDSJEDNIK

 Ivica Vulić

**OBRAZLOŽENJE**

**PRAVILNIKA O IZMJENAMA I DOPUNAMA PRAVILNIKA**

**O POSTUPKU JEDNOSTAVNE NABAVE**

**I. PRAVNI TEMELJ**

Grad Novska je javni naručitelj i obveznik primjene Zakona o javnoj nabavi („Narodne novine“, br. 120/16), (u daljnjem tekstu: ZJN 2016).

Člankom 12. ZJN 2016 propisano je da se taj Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 200.000,00 kn i radova procijenjene vrijednosti manje od 500.000,00 kn.

Člankom 15. stavkom 2. istoga Zakona propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

Statutom Grada Novske („Službeni vjesnik“, broj 24/09, 47/10, 29/11, 3/13, 8/13 i 39/14), člankom 36. propisano je da Gradsko vijeće Grada Novske donosi odluke i druge opće akte koji su mu stavljeni u djelokrug zakonom i podzakonskim aktima.

**II. OBRAZLOŽENJE**

U provođenju Pravilnika o postupku jednostavne nabave uočene su poteškoće u primjeni pojedinih odredbi te će se ovim izmjenama i dopunama pojedini postupci jednostavne nabave lakše i brže provoditi.

Predloženim izmjenama mijenja se prag za prvi postupak jednostavne nabave - Jednostavnu nabavu procijenjene vrijednosti do 25.000,00 kuna tako da je sada prag 50.000,00 kuna, umjesto dosadašnjih 25.000,00 kuna.

Također, mijenjaju se pragovi za drugi postupak jednostavne nabave - Jednostavna nabava procijenjene vrijednosti jednake ili veće od 25.000,00 kuna, a manje od 100.000,00 kuna za nabavu robe i usluga te provedbu projektnih natječaja, odnosno manje od 200.000,00 kuna za nabavu radova, te bi se ovaj postupak sada trebao primjenjivati za nabavu robe, usluga i radova jednake ili veće od 50.000,00, a manje od 200.000,00 kuna.

Treći postupak jednostavne nabave bi se trebao primjenjivati samo za nabavu radova procijenjene vrijednosti jednake ili veće od 200.000,00 kuna, a manje od 500.000,00 kuna.

Također, dodani su članci 1.a i 1.b, kojima su određeni izuzetci od primjene Pravilnika. Dio izuzetaka je već bio predviđen člankom 9. stavak 2., a radi preglednosti i jednostavnijeg snalaženja izuzetci su premješteni na početak Pravilnika, a stavak 2. u članku 9. je brisan.

Slijedom navedenog, dostavlja se prijedlog Pravilnika o izmjenama i dopunama Pravilnika o postupku jednostavne nabave na usvajanje.

Upravni odjel za društvene djelatnosti,

pravne poslove i javnu nabavu

 Pročelnica

 Sonja Marohnić Horvat, dipl.iur.